S-348/2008

Mál þetta, sem dómtekið var þann 18. desember s.l., höfðaði sýslumaðurinn á Akureyri hér fyrir dómi 24. nóvember s.l., á hendur X;

„fyrir umferðarlagabrot, með því að hafa laugardagskvöldið 18. október 2008, ekið bifreiðinni ZS-209, undir áhrifum fíkniefna (með 60 ng/ml af amfetamíni og 1040 ng/ml af MDMA í blóði og tetrahýdrókannabínólsýru í þvagi) og sviptur ökurétti, frá húsi við Skuggagil á Akureyri, um Merkigil, Kiðagil og Huldugil, þar sem lögreglan stöðvaði akstur hans við hús nr. 10.

Telst þetta varða við 1. mgr., sbr. 2. mgr. 45. gr. A og 1. mgr. 48. gr. sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 1. mgr. sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006.“

Þáttur ákærða í máli nr. S-359/2008 var sameinaður þessu máli. Það höfðaði sami sýslumaður 2. desember s.l. á hendur ákærða og A fyrir fíkniefnalagabrot;

„fyrir fíkniefnalagabrot, með því að hafa verið með í sameiginlegri vörslu sinni, 25,60 grömm af hassi, 0,52 grömm af amfetamíni og 4,93 grömm af kókaíni, mánudaginn 13. október 2008 á heimili A […] og gegn [X] fyrir að hafa skömmu áður keypt um 40 grömm af hassi, 10 grömm af amfetamíni og 5 grömm af kókaíni og verið búinn að selja mismuninn, þegar lögreglan handtók hann og framkvæmdi húsleit og haldlagði afganginn af efnunum.

Telst þetta varða við 2. gr., sbr. 5. gr. og 6. gr. laga um ávana-og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Þess er krafist að ákærði verði dæmdur til refsingar og til að sæta upptöku á haldlögðum fíkniefnum sem tilgreind eru í efnaskrám lögreglu nr. 14.658 og 14.659, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.”

Ákærði hefur komið hér fyrir dóm og játað sök. Með skýlausri játningu hans, sem er í samræmi við efni rannsóknargagna, er nægilega sannað að hann hafi framið þau brot, sem honum eru gefin að sök í framangreindum ákærum og varða við þar tilgreind refsiákvæði.

Þann 16. ágúst 2005 gekkst ákærði undir sátt um sektargreiðslu og sviptingu ökuréttar fyrir brot gegn 1., sbr. 2. mgr. 45. gr. umferðarlaga. Þann 30. mars 2007 var hann dæmdur til greiðslu 180.000 króna sektar fyrir brot gegn 1., sbr. 2. mgr. 45. gr. a umferðarlaga og sviptur ökurétti í tvö ár frá 10. apríl 2007. Með tilliti til þessa sakaferils ákærða verður hann nú dæmdur í óskilorðsbundið fangelsi. Eftir reglum 77. gr. almennra hegningarlaga og með tilliti til þess magns fíkniefna sem síðari ákæran varðar ákveðst fangelsisvistin tveir mánuðir. Samkvæmt 3. mgr. 101. gr. umferðarlaga með áorðnum breytingum ber að svipta ákærða ökurétti Gera ber upptæk fíkniefni eins og krafist er og nánar greinir í dómsorði.

Dæma ber ákærða til greiðslu sakarkostnaðar, sem samkvæmt yfirliti nemur 130.971 krónu.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í tvo mánuði.

Ákærði er sviptur ökurétti ævilangt.

Ákærði greiði 130.971 krónu í sakarkostnað.

Gerð eru upptæk 25,60 grömm af hassi, 0,52 grömm af amfetamíni og 4,93 grömm af kókaíni með nr. 14.658 og 14.659 í efnaskrá lögreglu.